Stem hierdie regering uit en red só die land | Netwerk24
Stem hierdie regering uit en red só die land
Deur Gideon Henning, Strand 29 Augustus 2020 00:00
Ek lees (23.08) van 'n arm swart boer wat besig was om sy plaas op te bou en toe word dit van hom weggeneem en aan 'n ryk sakeman met ANC-bande gegee. En ek was dan onder die indruk dat dit die regering se beleid is om soveel moontlik gewillige swart boere te help om plase te kry, nie om hul grond weg te vat nie!
Ek doen 'n beroep op alle Suid-Afrikaners om wakker te word. Ons moet die swak regering uitstem sodat ons hierdie pragtige land kan red!
Suid-Afrika was 'n rustige land totdat Nelson Mandela en sy luitenante die wêreld oorreed het om sanksies teen die land toe te pas. In die tyd toe Mandela en Thabo Mbeki president was, het niks vooruitgegaan nie, maar darem stabiel gebly. Toe Jacob Zuma Mbeki onttroon, het die groot korrupsie en diefstal begin. Pres. Cyril Ramaphosa was daar as adjunkpresident, maar hy het nooit iets gesê nie, hoewel hy van alles moes geweet het.
Toe Ramaphosa as president oorneem, het hy pertinent gesê korrupsie sal gestop en ondersoek word, maar niemand is nog skuldig bevind en gevonnis nie.
Die Zondo-kommissie het baie dinge onthul, maar niks het nog daarvan gekom nie. Met die Covid-19-pandemie het die regeringsmense en hul families ingeklim en miljoene gebuit wat vir die arm en werklose mense bedoel was. My teleurstelling is groot.